Höfuðstöðvar Ríkisútvarpsins í Efstaleiti . Vísir / Vilhelm Alls barst 41 umsókn um starf útvarpsstjóra en umsóknarfrestur rann út á miðnætti í gær . Svo segir í tilkynningu frá stjórn Ríkisútvarpsins . Stjórn Ríkisútvarpsins hefur ákveðið að greina ekki frá því hverjir sækja um starfið . Ber stjórnin fyrir sig að þannig séu líkur á því að fá færara fólk til að sækja um starfið . Magnús Geir Þórðarson sagði starfi sínu lausu eftir að hann var skipaður Þjóðleikhússtjóri . Var starfið auglýst til umsóknar 15. nóvember og rann frestur til að sækja um starfið út 2. desember . Áður en til þess kom ákvað stjórn Ríkisútvarpsins að framlengja frestinn um viku án þess að skýring væri gefin á hvers vegna . „ Stjórn RÚV ræður útvarpsstjóra . Á næstu vikum verður farið yfir umsóknir og hefur stjórn fengið ráðningafyrirtækið Capacent til að hafa umsjón með því verkefni . Stjórn RÚV stefnir að því að ganga frá ráðningu nýs útvarpsstjóra í lok janúar 2020 , “ segir í tilkynningu frá stjórn Ríkisútvarpsins . Kári Jónasson formaður stjórnar ætlar ekki láta segja sér fyrir verkum .